**ΚΑΝΟΝΙΣΜΟΣ ΛΕΙΤΟΥΡΓΙΑΣ ΓΥΜΝΑΣΙΟΥ ΕΠΑΝΟΜΗΣ**

**ΠΡΟΣΕΛΕΥΣΗ ΜΑΘΗΤΩΝ**

Οι μαθητές προσέρχονται 10 λεπτά νωρίτερα από το χτύπημα του κουδουνιού και παραμένουν στην αυλή του σχολείου. Ο χώρος της αυλής θα παραμένει κλειδωμένος από τις 08:30 έως τις 13:15.

Οι μαθητές που αργοπορούν στην προσέλευση θα πρέπει να περνούν από τη διεύθυνση και να εισέρχονται στις τάξεις με σημείωμα εισόδου. Αδικαιολόγητη αργοπορία θα οδηγεί σε καταχώρηση απουσίας

**ΚΙΝΗΤΑ ΤΗΛΕΦΩΝΑ**

Οι μαθητές δεν επιτρέπεται να έχουν στην κατοχή τους ενεργοποιημένα κινητά τηλέφωνα εντός του σχολικού χώρου. Στην εξαιρετική περίπτωση που ο μαθητής έχει στην κατοχή του κινητό τηλέφωνο υποχρεούται καθ’ όλη τη διάρκεια της παραμονής του εντός του σχολικού χώρου να το έχει εκτός λειτουργίας και μέσα στην τσάντα του. Κάθε παρέκκλιση από τα ανωτέρω αποτελεί αντικείμενο παιδαγωγικού ελέγχου και αντιμετωπίζεται με τις προβλεπόμενες στο Π.Δ 104/1979(ΦΕΚ 23Α’) σχολικές κυρώσεις. Επισημαίνουμε ότι το σχολείο δε φέρει καμία ευθύνη για απώλεια ή κλοπή κινητών. Όσοι μαθητές το επιθυμούν μπορούν να παραδίδουν τα κινητά τους στο γραφείο της διεύθυνσης και να τα παίρνουν κατά την αποχώρηση.

**ΧΡΗΣΗ ΠΟΔΗΛΑΤΩΝ**

Οι μαθητές μετακινούνται με ποδήλατα με την **αποκλειστική** ευθύνη των γονέων τους. Απαγορεύεται η χρήση των ποδηλάτων μέσα στο χώρο της αυλής. Οι μαθητές είναι υπεύθυνοι για την ασφάλιση των ποδηλάτων τους. Το σχολείο δε φέρει καμία ευθύνη για κλοπές ή καταστροφές.

**ΑΠΟΥΣΙΕΣ**

Οι γονείς και κηδεμόνες των μαθητών θα πρέπει να προσέρχονται αυτοπροσώπως μέσα σε διάστημα 10 εργάσιμων ημερών για την δικαιολόγηση των απουσιών των μαθητών.

**ΤΡΟΠΟΙΗΣΗ ΠΡΟΓΡΑΜΜΑΤΟΣ – ΑΠΟΧΩΡΗΣΗ ΜΑΘΗΤΩΝ ΠΡΙΝ ΤΗ ΛΗΞΗ ΜΑΘΗΜΑΤΩΝ**

Για κάθε τροποποίηση του προγράμματος που θα οδηγεί σε αποχώρηση των μαθητών σε ώρα διαφορετική από την καθορισμένη, οι γονείς θα ενημερώνονται εγγράφως από την προηγούμενη.

Κανένας μαθητής δεν μπορεί να αποχωρήσει νωρίτερα από το σχολείο χωρίς τη συνοδεία του κηδεμόνα του ή άλλου ενήλικα που θα έχει υποδειχθεί τηλεφωνικά από τον κηδεμόνα του.

**ΚΑΠΝΙΣΜΑ**

Δεν επιτρέπεται το κάπνισμα στο χώρο του σχολείου. Η απαγόρευση περιλαμβάνει και οποιαδήποτε μορφή ηλεκτρονικής μηχανής καπνίσματος. (Νόμος 4419/2016(ΦΕΚ Α` 174)) Οι παραβάτες θα υφίστανται τις ανάλογες κυρώσεις.

**ΠΟΙΝΕΣ**

Σύμφωνα με την πράξη 4/8-9-2017 του συλλόγου διδασκόντων του σχολείου μας, ως εσωτερικός κανονισμός του σχολείου ορίζεται ότι με τη συμπλήρωση 5 ωριαίων αποβολών, η επόμενη ωριαία απομάκρυνση θα οδηγεί σε ημερήσια αποβολή. Σε περίπτωση που ο μαθητής συνεχίσει να φέρεται απρεπώς, θα δίνονται αυστηρότερες ποινές (διήμερη, τριήμερη αποβολή). Τέλος, αν δε συμμορφωθεί και με τις ποινές αυτές, θα ακολουθήσει πρόταση για αλλαγή σχολικού περιβάλλοντος. Επίσης, οι μαθητές που θα συμπληρώσουν 10 ωριαίες αποβολές θα αποκλείονται από εκδρομές και επισκέψεις του σχολείου.

Επαναλαμβανόμενη ανάρμοστη συμπεριφορά στην πρωινή συγκέντρωση θα τιμωρείται.

**ΕΚΔΡΟΜΕΣ – ΕΚΔΗΛΩΣΕΙΣ**

Η συμμετοχή των μαθητών στις εκδηλώσεις του σχολείου( θέατρο, κινηματογράφος, μουσεία κλπ) κρίνεται απαραίτητη. Ο Σύλλογος Διδασκόντων τονίζει με έμφαση την αναγκαιότητα της συμμετοχής των μαθητών στις εξωδιδακτικές εκδηλώσεις ως αναπόσπαστο κομμάτι της παιδαγωγικής διαδικασίας του σχολείου. Στις επιλογές σχετικά με τις μετακινήσεις θα συνυπολογίζεται και η γνώμη του πενταμελούς συμβουλίου των τμημάτων.

**ΔΙΑΤΗΡΗΣΗ ΚΤΙΡΙΑΚΩΝ ΕΓΚΑΤΑΣΤΑΣΕΩΝ**

Τα κτίρια του σχολείου και οτιδήποτε υπάρχει μέσα σ’ αυτά είναι δημόσια περιουσία και οι μαθητές οφείλουν να τα προστατεύουν και να μην προκαλούν οποιουδήποτε είδους φθορά σ’ αυτά.

Δεν επιτρέπεται η αναγραφή στα θρανία ή στους τοίχους των αιθουσών διδασκαλίας, στους τοίχους των διαδρόμων και των κοινόχρηστων χώρων. Σε τακτά χρονικά διαστήματα θα γίνεται καθαρισμός των θρανίων από τους μαθητές.

Σκόπιμη φθορά της σχολικής περιουσίας με πράξεις ή παραλείψεις επιβαρύνει οικονομικά τους υπαίτιους ατομικά ή συλλογικά και επισύρει και την ανάλογη ποινή.

Η καθαριότητα στις τουαλέτες δημιουργεί συνθήκες υγείας για τους μαθητές, γι’ αυτό η σωστή χρήση βοηθάει να αποφεύγονται δυσάρεστες συνέπειες.

Ανά εβδομάδα 2 μαθητές θα έχουν την επιμέλεια της αίθουσας.

**ΣΥΜΠΕΡΙΦΟΡΑ ΤΩΝ ΜΑΘΗΤΩΝ**

Η μεταξύ μαθητών βίαιη συμπεριφορά και η κλοπή συνιστούν λόγο οριστικής απομάκρυνσης από το σχολείο.

Η έλλειψη ευγένειας, οι υπερβολές στην ένδυση και η έλλειψη ευπρέπειας, η εριστική διάθεση και οι βωμολοχίες προσβάλλουν τη μαθητική κοινότητα και αποτελούν αιτία επιβολής κυρώσεων.

Καθιερώνεται ο θεσμός του βραβείου ήθους και συνεργασίας των μαθητών ή του τμήματος για κάθε σχολική χρονιά.

**ΕΝΗΜΕΡΩΣΗ ΓΟΝΕΩΝ**

Η ενημέρωση γίνεται **μόνο** στους νόμιμους κηδεμόνες των μαθητών.

Παρακαλούνται οι γονείς και κηδεμόνες να προσέρχονται για ενημέρωση τις προκαθορισμένες ημέρες και ώρες συνεργασίας με τους εκπαιδευτικούς. Εάν κάποιος αντιμετωπίζει δυσεπίλυτο πρόβλημα με τις ημέρες και ώρες συνεργασίας μπορεί να επικοινωνεί με τη διεύθυνση για την προσπάθεια εξεύρεσης λύσης. Τονίζουμε ότι **ΔΕΝ** θα γίνεται ενημέρωση σε ημέρες και ώρες εκτός των προκαθορισμένων χωρίς τη σύμφωνη γνώμη καθηγητή και διεύθυνσης. Επίσης παρακαλούμε τους γονείς και κηδεμόνες να σέβονται την ώρα του διαλείμματος και να μη ζητούν ενημέρωση στο λιγοστό χρόνο ξεκούρασης των εκπαιδευτικών μεταξύ μαθημάτων. Αξίζει να σημειωθεί ότι πολλές φορές οι εκπαιδευτικοί έχουν υπηρεσία εφημερίας στο διάλλειμα τους και δεν επιτρέπεται να παρεμποδίζεται το έργο τους. Ευχαριστούμε για την κατανόηση.

Ο Σύλλογος Διδασκόντων Γυμνασίου Επανομής